Det Offentlige mod Tiltalte Adolph Joseph Levin: Kriminal- og Politirettens Dom af 29. Januar 1907
(domshoved udeladt)

Adolph Joseph Levin tiltales under nærværende Sag i sin
Egenskab af Næstformand for Repræsentantskabet for det
mosaiske Trossamfund for Overtrædelse af Næringsloven.

Sigtelsen, der er rejst af Københavns Bagerlav, gaar ud paa,
at nævnte Trossamfund i Åarene 1905 og 1906 har uden det 
der­til fornødne Borgerskab drevet Handel med saakaldt 
„Paaskebrød“ (Matzos).

Tiltalte har ved den for ham mødende Fuldmægtig erklæret,
at han — under Formandens Fraværelse — som 
Repræsentant­skabets Næstformand er rede til at bære det eventuelle Ansvar
for det paaklagede Forhold og har erkendt:

at der af Trossamfundet og for dets Regning i de nævnte
Aar er indforskrevet ret betydelige Kvanta Paaskebrød fra 
Ham­borg, samt

at dette Paaskebrød i Overensstemmelse med, hvad der var
Tanken med Indkøbet, dels er solgt, dels gratis uddelt fra 
Sam­fundets Kontor her i Staden.

Men Tiltalte har gjort gældende, at denne Uddeling af
Paaskebrød ikke kan anses som Næringsdrift i Næringslovens
Forstand, henset til:

at den er foranlediget ved de for de ortodokse Jøder 
gældende Regler, hvorefter disse kun maa nyde Paaskebrød, der er
tilberedt under Iagttagelse af bestemte Forskrifter,

at Brødet, foruden i 1905 at være solgt til enkelte Bagere
her i Staden, kun er solgt til Personer, der maatte antages at 
hen­høre til den mosaiske Menighed her i Staden, samt

at der ved Indforskrivningen og Salget alt i alt hverken er
tilsigtet eller indvundet nogen Pengefordel for det mosaiske 
Trossamfund, for hvis Regning Brødet er indforskrevet, idet det 
samlede Paaskebrødsregnskab for Aaret 1905, bortset fra det 
Kvan­tum Brød, der er uddelt gratis, viser et Underskud af 523 Kroner
84 Øre og for Aaret 1906 et Underskud af 293 Kroner 98 Øre.

Da der nu efter det foreliggende ikke findes Anledning til at
betvivle Rigtigheden af disse Opgivender, og da den 
Omstændig­hed, at Indforskrivningen og Salget hverken i sig selv er anlagt
paa derved at indvinde Fortjeneste for Samfundet eller udgør Led
i en Virksomhed, der har saadant Øjemed, maa bringe Forholdet
udenfor, hvad der er Næringsdrift i Næringslovens Forstand, vil
Tiltalte være at frifinde og Sagens Omkostninger at paalægge det
Offentlige.

Tiltalte Adolph Joseph Levin bør for det Offentliges Tiltale i
denne Sag fri at være.

Sagens Omkostninger udredes af det Offentlige.

1907
Domme og Retssager